Kėdainių pietinio aplinkkelio tiltas
Kėdainių pietinio aplinkkelio tiltas, dar vadinamas Pelėdnagių tiltu – automobilių transporto tiltas Kėdainiuose, miesto pietinio aplinkkelio tiltas per Nevėžį, stovintis kelio  144  Jonava–Kėdainiai–Šeduva  dalyje, Kėdainių miesto, Pelėdnagių ir Paobelio kaimų paribyje. Šis tiltas pastatytas 1987 m., yra jauniausias iš Kėdainiuose stovinčių trijų automobilių tiltų per Nevėžį. Transporto statinys keturių tarpatramių, gelžbetoninis, sijinis, karpytasis. Tilto ilgis – 109,08 m. Tarpinės atramos monolitinės. Tiltu veda dvi eismo juostos, įrengti šalitilčiai, kurie nuo važiuojamosios dalies atitverti betoniniais bortais. 2023 m. atliktas tilto remontas, neuždarant eismo tiltu: pakeista asfaltbetonio danga, atnaujintos deformacinės siūlės ir kt.